Ksenija Erker

**Ksenija Erker** (Zagreb, 23. travnja 1954.) hrvatska je glazbenica, pjevačica i nastavnica glazbe.

## Biografija
Ksenija Erker pjevati je počela već kao sedmogodišnja djevojčica u dječjem zboru HNK u Zagrebu. Sedam godina poslije počela je nastupati i kao prateći vokal, a profesionalnu je pjevačku karijeru započela 1973. snimivši prvi singl *Povedi me večeras*. Studirala je i diplomirala na Muzičkoj akademiji u Zagrebu.

1974. bila je osobito značajna godina za uspješan nastavak profesionalne karijere: početkom te godine snimila je pjesmu *Proljeće je otpočelo s kišom* Arsena Dedića, koja je ubrzo postala veliki hit u svim državama bivše Jugoslavije. Uslijedili su i mnogi koncertni nastupi diljem Hrvatske, te gostovanja u Beogradu, Skoplju, Sarajevu i Sovjetskom Savezu. Potkraj godine je na Zagrebačkom festivalu zabavne glazbe osvojila nagradu za najbolju debitanticu i interpretaciju pjesme *Doći će dan* Zrinka Tutića.

Ksenija Erker je sredinom 1980-ih svoju uspješnu pjevačku karijeru odlučila podrediti obiteljskom životu, ali publika ju i danas pamti po pjesmama *Proljeće bez tebe*, *Sad mi kaži*, *Nikad više*, *Ti me možda voliš*, *Opraštam ti sve*, *Ti si moja inspiracija*... Najveći broj pjesama za nju je napisao njen bivši suprug, poznati hrvatski kantautor Hrvoje Hegedušić. Objavila je osam albuma i dvadesetak singlica, a 2008. Croatia Records je u ediciji *Zlatna kolekcija* objavila retrospektivni dvostruki CD njenih najpoznatijih uspješnica.

Osim kao pjevačica osebujna glasa, javnosti je poznata i kao članica stručnoga žirija zabavno-glazbene emisije Zvijezde pjevaju Hrvatske radiotelevizije.

## Diskografija
*1975. - Četiri asa
*1980. - S ljubavlju Ksenija
*1982. - Kad žena voli
*1983. - Pjevat ću vam noćas
*1985. - Ksenija Erker
*1991. - Ciao Italia - pjesme na talijanskom jeziku
*2002. - Kad žena voli - best of
*2008. - Zlatna kolekcija (best of)

## Festivali
* 1974. Zagreb - Doći će dan
* 1975. Opatija - Nikad više
* 1975. Split - To nije kraj
* 1976. Split - Uvijek ima jedna lađa
* 1976. Zagreb - Ti me možda voliš
* 1977. Vaš šlager sezone, Sarajevo - U proljeću ostani mom
* 1977. Krapina - Imam ga rada
* 1980. Split - Balada o brudetu
* 1980. Krapina - Bele Megline, Megle Meglene
* 1980. Zagreb - Ti si moja inspiracija
* 1981. Split - Sićaš li se
*1981. Zvuci Panonije - Noćni vjetar 
* 1981. Zagreb - Htjela bih ti reći
* 1982. Zagreb - Opet ljubav
* 1985. Opatija - 'Neka liju hladne kiše
* 1986. Zagreb - Rastopljeno zlato ljubavi (duet sa Zlatkom Pejakovićem)
*1992. Split - I sutra je dan
*1993. Zagreb - Kad' ide vlak za sretne otoke
*1997. Etnofest Neum - S jeseni

## Nagrade i priznanja
* 1974. – nagrada na *Zagrebačkom festivalu zabavne glazbe* za najbolju debitanticu i interpretaciju pjesme *Doći će dan* Zrinka Tutića 
* 2002. – diskografska nagrada Porin u kategoriji za najbolji album duhovne glazbe (za album *Božić u obitelji*)

## Izvori

## Vanjske veze
*Glazbeni festival Pjesme Podravine i podravlja Pitomača – Ksenija Erker (životopis) 
*She.hr – Ksenija Erker („Zvijezde pjevaju“, 2010.)
*regionalni.com – Gordana Igrec: Razgovor s Ksenijom Erker 
*24sata.hr – Ksenija Erker: Nitko ne napusti dom dok nema treće osobe...
*Discogs.com – Ksenija Erker (diskografija)